C 465/84
EL
Επίσημη Εφημερίδα της Ευρωπαϊκής Ένωσης
6.12.2022
Τρίτη 3 Μαΐου 2022
ζ) Επαναλαμβανόμενα ευρήματα και στις έξι μελέτες περιπτώσεων 95. σημειώνει ότι υπάρχουν σαφή κοινωνικά οφέλη και ευκαιρίες που συνδέονται με την υιοθέτηση τεχνολογιών ΤΝ, που μπορούν να αξιοποιηθούν μόνο εάν αντιμετωπιστούν τα εγκάρσια εμπόδια στην ΕΕ, σύμφωνα με τα θεμελιώδη δικαιώματα, τις αξίες και τη νομοθεσία· αναφέρει ότι η αλληλεπικάλυψη της νομοθεσίας, ο κατακερματισμός της αγοράς, τα γραφειοκρατικά εμπόδια, η έλλειψη προσβάσιμων ψηφιακών υποδομών και ψηφιακών δεξιοτήτων στην ευρύτερη κοινωνία και οι ανεπαρκείς επενδύσεις στην έρευνα και την ανάπτυξη, μπορούν να διαπιστωθούν ειδικότερα ως φραγμοί στην επιτυχή εφαρμογή της αξιόπιστης ΤΝ σε όλους τους τομείς που αναλύθηκαν· 96. συνάγει, επίσης, από τις μελέτες περιπτώσεων που εξετάστηκαν ότι υπάρχουν ορισμένες περιπτώσεις χρήσης που είναι επικίνδυνες ή επιβλαβείς, αλλά ότι δεν είναι κατ’ ανάγκη ειδικές τεχνολογίες ΤΝ, αλλά τομείς εφαρμογής τους· αναγνωρίζει ότι η μελλοντική νομοθεσία θα χρειαστεί να διευθετήσει τις θεμιτές ανησυχίες που εγείρουν αυτοί οι κίνδυνοι, ώστε οι τεχνολογίες ΤΝ να έχουν ευρεία εφαρμογή στην ΕΕ· 97.
δηλώνει ότι ενώ είναι σημαντικό να εξετάζονται και να κατηγοριοποιούνται οι δυνητικοί κίνδυνοι που ενέχει η ΤΝ, οι μελέτες περιπτώσεων καταδεικνύουν ότι οι τεχνολογίες ΤΝ μπορούν να μας παρέχουν αποτελεσματικά αντίμετρα που μπορούν να μετριάσουν ή να εξαλείψουν αυτούς τους κινδύνους· υπογραμμίζει ότι, δεδομένου ότι η ΤΝ βρίσκεται ακόμη στα αρχικά στάδια ανάπτυξής της σε ένα ευρύτερο πλαίσιο αναδυόμενων τεχνολογιών, το πραγματικό της δυναμικό καθώς και οι κίνδυνοι δεν προσδιορίζονται με βεβαιότητα· επισημαίνει ότι είναι απαραίτητο να εξεταστούν όχι μόνον οι κίνδυνοι που απειλούν τα άτομα αλλά και οι ευρύτερες βλάβες για την κοινωνία και οι μη υλικές ζημίες για τα άτομα· επισημαίνει τις σημαντικές ανισορροπίες ισχύος στην αγορά που διαπιστώνονται στις αγορές δεδομένων και στην όμορη οικονομία της ΤΝ· τονίζει ότι ο ισότιμος ανταγωνισμός και η άρση των φραγμών στον ανταγωνισμό προς όφελος των νεοφυών επιχειρήσεων και των ΜΜΕ, είναι ουσιώδους σημασίας για να κατανέμονται δίκαια τα δυνητικά οφέλη της ΤΝ από οικονομική και κοινωνιακή άποψη, τα οποία φαίνεται να είναι σημαντικά τόσο στην ΕΕ όσο και παγκοσμίως·
3.
Η θέση της ΕΕ στον παγκόσμιο ανταγωνισμό στον τομέα της ΤΝ 98. παρατηρεί τον έντονο παγκόσμιο ανταγωνισμό στον τομέα της ΤΝ, όπου η ΕΕ δεν έχει ακόμη εκπληρώσει τις φιλοδοξίες της· στα ακόλουθα τμήματα, εξετάζει πόσο ανταγωνιστική σε παγκόσμιο επίπεδο είναι η ΕΕ όσον αφορά την ΤΝ σε σύγκριση με την Κίνα και τις ΗΠΑ, με έμφαση σε τρία βασικά στοιχεία: τη ρυθμιστική προσέγγιση, τη θέση στην αγορά και τις επενδύσεις· αναγνωρίζει, ωστόσο, ότι οι διακρατικές αγορές και εταιρείες δεν μπορούν εύκολα να οριοθετηθούν εντός εθνικών συνόρων, καθώς οι περισσότερες εταιρείες τεχνολογίας έχουν πελάτες, μετόχους, εργαζομένους και προμηθευτές σε πολλές διαφορετικές χώρες·
α) Ρυθμιστική προσέγγιση 99. σημειώνει ότι οι ΗΠΑ δεν έχουν θεσπίσει ακόμα οριζόντια νομοθεσία στον ψηφιακό τομέα, και μέχρι στιγμής εστιάζουν σε ειδικούς ανά τομέα νόμους και στη διευκόλυνση των επενδύσεων, μεταξύ άλλων μέσω φορολογικών μέτρων για την καινοτομία στον ιδιωτικό τομέα, ιδίως μεταξύ των τεχνολογικών κολοσσών και των κορυφαίων πανεπιστημίων· παρατηρεί ότι, παρά τις πρόσφατες εξελίξεις που δείχνουν πιο ενεργό ρόλο στη χάραξη πολιτικής, στην προσέγγιση των ΗΠΑ αποτυπώνεται μέχρι στιγμής η έμφαση στην παροχή νομικής καθοδήγησης στις επιχειρήσεις, στις επενδύσεις σε ερευνητικά έργα και στην άρση παραγόντων νοουμένων ως εμποδίων στην καινοτομία· 100.
τονίζει ότι ο αμερικανικός νόμος πρωτοβουλίας για την ΤΝ του 2019 επέφερε μια ελαφρά επανευθυγράμμιση, καθώς εκτός από τον αναπροσανατολισμό της χρηματοδότησης, την επανακατάρτιση των εργαζομένων και την ενίσχυση των ψηφιακών υποδομών, η κυβέρνηση των ΗΠΑ ανακοίνωσε την ανάπτυξη κοινών προτύπων για αξιόπιστη ΤΝ· σημειώνει, ωστόσο, ότι οι 10 αρχές που προέκυψαν είναι ευρέως διατυπωμένες, προκειμένου να επιτρέπουν σε κάθε κυβερνητικό οργανισμό να θεσπίσει τομεακές ρυθμίσεις· αναμένει ότι, παρόλο που η παρούσα κυβέρνηση των ΗΠΑ σχεδιάζει να υποβάλει το 2022 νέο νομοσχέδιο για τα δικαιώματα προκειμένου να περιοριστούν οι βλάβες που προκαλεί η ΤΝ, η προσέγγιση των ΗΠΑ θα εξακολουθήσει να καθορίζεται με γνώμονα την αγορά· 101.
επισημαίνει ότι ο Κινέζος Πρόεδρος Xi Jinping υπογράμμισε ήδη από το 2013 τη σημασία των τεχνολογιών στη γεωπολιτική, τον ρόλο των δημόσιων πολιτικών στον καθορισμό μακροπρόθεσμων στόχων και το γεγονός ότι οι τεχνολογίες ΤΝ προσφέρουν μια ευκαιρία για την επανεκκίνηση της στρατιωτικής ισχύος της χώρας· τονίζει, επίσης, ότι στη συνέχεια η κινεζική κυβέρνηση υπέβαλε, το 2015, το σχέδιο «Made in China 2025» και το 2017 το αναπτυξιακό σχέδιο ΤΝ επόμενης γενιάς, τα οποία έθεταν αμφότερα ως σαφείς στόχους να καταστεί η Κίνα παγκόσμια ηγετική δύναμη όσον αφορά την ΤΝ έως το 2030· σημειώνει ότι στην Κινεζική Λευκή Βίβλο του 2018 για την τυποποίηση στον τομέα της ΤΝ περιγράφονται περαιτέρω οι τρόποι με τους οποίους η σοσιαλιστική οικονομία της αγοράς μπορεί να αναπτύξει διεθνή πρότυπα και να συμμετάσχει στρατηγικά σε διεθνείς οργανισμούς τυποποίησης· σημειώνει τη θέσπιση κανόνων σχετικά με τα συστήματα συστάσεων, καθώς και κώδικα δεοντολογίας για την ΤΝ στην Κίνα·